**Εισαγωγική ομιλία – Προσφώνηση του π. Μιχάλη στην** **εκδήλωση με την ευκαιρία του νέου έτους**

**14 Ιανουαρίου 2018**

Αγαπητοί πατέρες, εκκλησιαστικοί επίτροποι, ιεροψάλτες, κατηχητές, κατηχήτριες, συνεργάτες, όλοι εσείς οι εκλεκτοί παρευρισκόμενοι, εκ μέρους της Εκκλησιαστικής Επιτροπής, σας ευχαριστώ για την εδώ παρουσία σας. Σας ευχαριστώ γιατί με την εδώ παρουσία σας δίνεται η ευκαιρία να σφυρηλατήσουμε τη μυστική ενότητά μας, να επεκτείνουμε τη δημιουργική συνεργασία μας, να συνεχίσουμε με φόβο Θεού και υψηλό αίσθημα ευθύνης το έργο μας και την αποστολή μας. Παρά τις πολλές υποχρεώσεις και ασχολίες σας, παρά τις ποικίλες αντιξοότητες της ζωής, βρήκατε τη δύναμη να δώσετε και φέτος ένα κομμάτι από τον εαυτό σας για το έργο της ενορίας μας. Για την αγάπη του Χριστού και την εικόνα Του, το συνάνθρωπό μας.

Χάρις στη συνεργασία σας, την προθυμία, τον κόπο και την εργασία όλων σας, με τη βοήθεια του Χριστού και της Παναγίας, η ενορία μας συνεχίζει το μοναδικό έργο, την ύψιστη αποστολή που της εμπιστεύθηκε ο Χριστός, να απλώσει παντού το φως, να γνωρίσει στον κόσμο την αλήθεια, να φυτέψει στις καρδιές των ανθρώπων την αγάπη. Για να επιτευχθεί αυτός ο στόχος χρειάζονται οι εργάτες του καλού. Και αυτοί οι εργάτες είσαστε όλοι εσείς. Με πρώτο τον επίσκοπό μας, οι κληρικοί, οι στενοί συνεργάτες της ενορίας και γενικά όλα τα στελέχη της Εκκλησίας. Κανείς δεν περισσεύει, κανείς δεν είναι τελευταίος. Σε ένα ζωντανό κύτταρο όλα τα μέρη του είναι απαραίτητα. Και η ενορία είναι ένα ζωντανό κύτταρο του σώματος του Χριστού, της Εκκλησίας. Βαρύ και δύσκολο το έργο μας, μα και εξόχως ιερή η αποστολή μας.

Καλούμαστε από τον ίδιο τον Χριστό να γίνουμε «το άλας της γης» και «το φως του κόσμου», όμως… «εάν το άλας μωρανθή, εν τίνι αλισθήσεται ;» Και: «Εάν το φως το εν εμοί σκότος εστί, το σκότος πόσον;» ρωτά ο Κύριος. Για τούτο «στώμεν καλώς στώμεν μετά φόβου». Κρατάμε στα χέρια μας τη σκυτάλη του πνεύματος και τη λαμπάδα της ζωής. «Προσέχωμεν εαυτούς και τω ποιμνίω» γράφει ο Απόστολος Παύλος. Τα υπεύθυνα μέλη της Εκκλησίας πρέπει να είναι: «τύποι των πιστών εν λόγω, εν αναστροφή, εν αγάπη, εν πνεύματι, εν πίστει , εν αγνεία». (Α’ Τιμ. δ’12).

Αν την εποχή του Απ. Παύλου η Εκκλησία είχε ανάγκη από στελέχη που να μην είναι αυθάδη, που να μην οργίζονται, ανθρώπους «μη πλήκτας, μη αισχροκερδείς, αλλά φιλόξενους, φιλαγάθους, σώφρονας, δικαίους…» πόσο μάλλον στις μέρες μας. Ο Χριστός υποσχέθηκε ότι ποτέ δεν θα εγκαταλείψει την Εκκλησία Του, ότι θα στέλνει πάντα «εργάτας του θερισμού». Και εμείς όλοι ενδιαφερόμαστε και προσευχόμαστε για το μέλλον της Εκκλησίας. Ο Χριστός εμπιστεύθηκε στον καθένα από εμάς ένα μέρος, ένα σημαντικό μέρος της ευθύνης της Εκκλησίας Του. Να μας προβληματίζει συνεχώς πόσο άξιοι θα βρεθούμε απέναντι σε αυτή την εμπιστοσύνη του Θεού σε μας.

Καμιά ανθρώπινη δύναμη δεν μπορεί να οδηγήσει τους ανθρώπους στην πνευματική αναγέννηση. Μόνο αν μέσα στις ψυχές των ανθρώπων φυτευτεί η αλήθεια του Ευαγγελίου. Μοναδική πηγή λύτρωσης ο Χριστός – η Εκκλησία. Όλοι εμείς τα μέλη της Εκκλησίας. Ένα μεγάλο μέρος της αποστολής μας είναι να καλλιεργήσουμε συνειδήσεις, να προκαλέσουμε πνευματική αναγέννηση πρώτα στον εαυτό μας και έπειτα στους γύρω μας. Γράφει ο Άγιος Γρηγόριος ο Θεολόγος: «Καθαρθήναι δει πρώτον, είτα καθάραι, σοφισθήναι και ούτω σοφίσαι· γενέσθαι φως και φωτίσαι· εγγίσαι Θεώ και προσαγαγείν άλλους· αγιασθήναι και αγιάσαι». Χρειαζόμαστε όλοι να βιώσουμε τον Χριστό και να μεταδώσουμε αυτή την αγάπη με παλμό, με ενθουσιασμό, με ζωντάνια και στους άλλους. Με αυτή τη δύναμη, τη δύναμη του Χριστού, θα συνεχίσουμε την όμορφη και καταξιωμένη πορεία μας, όσο δύσκολη κι αν φαίνεται. Θα συνεχίσουμε και ποτέ δεν θα σταματήσουμε να προσφέρουμε για την ενορία μας. Θα συνεχίσουμε το έργο μας και την αποστολή μας για τη δόξα του Θεού.

Σας ευχαριστώ